**Susana Myrta Ruiz Cerutti**, nada o 18 de novembro de 1940, é unha avogada, diplomática e política arxentina, que ocupou o cargo de ministra de Relacións Exteriores, Comercio Internacional e Culto, durante a presidencia de Raúl Alfonsín, do 26 de maio ao 8 de xullo de 1989, converténdose na primeira muller na historia arxentina en alcanzar o cargo de chanceler, e a primeira muller en ocupar un cargo ministerial desde 1983.

Dentro da chancelería arxentina tamén traballou como vicechanceler de 1987 até 1989, cando asume como chanceler en substitución de Dante Caputo, e posteriormente outros cargos naquel; na súa carreira diplomática, ademais, foi embaixadora arxentina en Suíza, Liechtenstein e o Canadá.

Traxectoria
-----------

Licenciouse como avogada na Universidade de Buenos Aires (UBA), exerceu a súa profesión até o seu ingreso no Instituto do Servizo Exterior da Nación. Licenciouse daquela institución en 1968 con medalla de ouro e diploma de honra. Entre os anos 1972 e 1985 participou e conduciu varias das misións, que mediante a mediación papal, lograron resolver o conflito da canle de Beagle. Foi representante permanente arxentina ante a Organización das Nacións Unidas (ONU) e na Organización de Estados Americanos (OEA) e representou á Arxentina noutras organizacións.

Ademais, traballou como directora da delegación arxentina nas negociacións da disputa da lagoa do Deserto con Chile; polo seu traballo obtivo a *Cruz Pro Eclesia et Pontifice* e a *Orde de San Gregorio Magno* outorgada polo papa Xoán Paulo II.

Despois de traballar como asesora xurídica da chancelería arxentina, foi nomeada Secretaria de Estado do Ministerio de Relacións Exteriores (*vicechanceler*) en 1987, cargo que abandonou en maio de 1989 cando asumiu a titularidade da chancelería, designada polo presidente Raúl Alfonsín, en substitución de Dante Caputo. Ocupou o cargo seis semanas, até a chegada á presidencia de Carlos Menem, quen nomeou a Domingo Cavallo como sucesor, o 9 de xullo daquel ano.

Posteriormente volveu ocupar o cargo de Secretaria de Estado, ata que foi nomeada embaixadora arxentina en Suíza, e como tal fóronlle aceptadas as credenciais en Liechtenstein, en 1991. Ocupou o cargo até 1996. Máis tarde foi nomeada embaixadora no Canadá de 1998 a 1999. Entre 1999 e 2000 foi Representante Especial para Asuntos das Illas Malvinas e illas do Atlántico Sur co rango de embaixadora.

En novembro do 2000, foi designada Secretaria de Relacións Exteriores, en substitución de Enrique Candioti, durante a presidencia de Fernando De la Rúa.

Foi designada, en 2001, Conselleira Legal do Ministerio de Relacións Exteriores, cargo que ocupa na actualidade. Naquel cargo participou nas mediacións entre a Arxentina e o Uruguai no conflito polas pasteiras, entre 2006 e 2010; inclusive cando levou o problema á Corte Internacional de Xustiza na Haia.

Gañou dúas veces o premio Konex: no 1998 e 2008, na categoría Diplomacia.

En abril de 2012 foi designada como Membro Titular da Academia Nacional de Xeografía da Arxentina, disertando sobre o tema "La geografía en las controversias entre estados", nunha integración a esta disciplina á parte dos seus coñecementos en Dereito internacional.

Notas
-----

1. 1 2 3  "Biografía -Fundación Konex". Arquivado dende o orixinal o 15 de setembro de 2011. Consultado o 24 de decembro de 2011.
2. ↑  "Con Miceli y Garré ya suman 10 las mujeres que han presidido algún ministerio desde 1983 - NuevaMayoria.com". Arquivado dende o orixinal o 26 de novembro de 2010. Consultado o 5 de febreiro de 2019.
3. 1 2 3 4 5  Un ascenso para la ex canciller, *Clarín*, 10 de novembro de 2000.
4. 1 2  La diplomacia, también con mirada femenina, *Clarín*, 4 de novembro de 2005.
5. ↑  "*Boundary dispute between Argentina and Chile concerning the frontier line between boundary post 62 and Mount Fitzroy*" (PDF). Arquivado dende o orixinal (PDF) o 27 de decembro de 2010. Consultado o 24 de decembro de 2011.
6. ↑  "Implementación del Estatuto de Roma en la legislación interna argentina". Embaixada da Argentina nos Países Baixos.
7. ↑  ARGENTINISCHES TAGEBLATT: *„Falsch und empörend". Harte Worte zwischen Uruguay und Argentinien in Den Haag* 23 de decembro de 2006. (en alemán)
8. ↑  Usines de pâte à papier sur le fleuve Uruguay (Argentine c. Uruguay) Arquivado 04 de marzo de 2016 en Wayback Machine. (en francés)
9. ↑  "Academia Nacional de Geografía. Anales año 2012" (PDF). p. 53.